Shohimardonlik uch yoshli qizaloq kuchli xotirasi bilan barchani lol qoldirmoqda

Farg‘ona tumani Shohimardon qishlog‘i odamlari bag‘rikeng, samimiy, mehnatkash. Yoshlari iste’dodli. Afifa ismli uch yoshli qizaloqning noyob iste’dodi haqidagi gaplar viloyat markazigacha yetib borgan, deb yozadi O‘zA.

– Endi tili chiqa boshlagandayoq qizimning xotirasi kuchli ekanini payqagandim, – deydi onasi Mahliyo Qo‘shoqova. – Qanday ertak o‘qib bermaylik, butun matnni bolalarga xos tilda qayta hikoya qila olardi. Bir kuni buvisi davlatlar nomi, ularning poytaxtlari haqida gapirib berdi. Qizim barchani lol qoldirib, xuddi o‘sha tartibda birma-bir qaytardi. Keyin globusdan mamlakatlar joylashuvini tushuntirdi. Afifa hech qiynalmasdan o‘sha davlat va uning poytaxtini ko‘rsatar va nomini aytardi.
Qiziqishimiz ortib, biz ham qit’a va davlatlar nomini ataylab chalkashtirib aytdik. U hech adashmay “yer shari”dan o‘sha qit’a yoki davlatni topdi va poytaxti falon shahar deb, jajji barmoqlari bilan ko‘rsatdi. Umuman, dunyo xaritasidan 183 davlatni hech qanday xatosiz ko‘rsatib berdi.